**NÁRODNÁ RADA SLOVENSKEJ REPUBLIKY**

**IV. volebné obdobie**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Číslo: 2012/2008

**844a**

**I n f o r m á c i a**

o prerokovaní **Vládneho návrhu zákona, ktorým sa mení a dopĺňa zákon č. 377/2004 Z. z. o ochrane nefajčiarov a o zmene a doplnení niektorých zákonov v znení zákona č. 465/2005 Z. z.** (tlač 844) vo výboroch Národnej rady Slovenskej republiky

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 Výbor Národnej rady Slovenskej republiky pre zdravotníctvo bol určený ako gestorský výbor k Vládnemu návrhu zákona, ktorým sa mení a dopĺňa zákon č. 377/2004 Z. z. o ochrane nefajčiarov a o zmene a doplnení niektorých zákonov v znení zákona č. 465/2005 Z. z. (tlač 844). V zmysle § 80 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky podávam informáciu o výsledku rokovania výborov Národnej rady Slovenskej republiky o prerokovaní vyššie uvedeného návrhu zákona a návrhy na ďalší postup.

**I.**

 Národná rada Slovenskej republiky uznesením č. 1203 z 5. decembra 2008 po prerokovaní Vládneho návrhu zákona, ktorým sa mení a dopĺňa zákon č. 377/2004 Z. z. o ochrane nefajčiarov a o zmene a doplnení niektorých zákonov v znení zákona č. 465/2005 Z. z. (tlač 844) v prvom čítaní rozhodla, že podľa § 73 ods. 3 písm. c) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky prerokuje uvedený materiál v druhom čítaní a prideľuje návrh podľa § 74 ods. 1 citovaného zákona na prerokovanie

 Ústavnoprávnemu výboru Národnej rady Slovenskej republiky

 Výboru Národnej rady Slovenskej republiky pre vzdelanie, mládež, vedu a šport

Výboru Národnej rady Slovenskej republiky pre hospodársku politiku a

 Výboru Národnej rady Slovenskej republiky pre zdravotníctvo.

**II.**

 Gestorský výbor nedostal žiadne pozmeňujúce a doplňujúce návrhy poslancov, ktorí nie sú členmi výborov, ktorým bol návrh zákona pridelený (§ 75 ods. 2 zákona č. 350/1996 Z. z. ).

**III.**

 **Ústavnoprávny výbor Národnej rady Slovenskej republiky** prerokoval Vládny návrh zákona, ktorým sa mení a dopĺňa zákon č. 377/2004 Z. z. o ochrane nefajčiarov a o zmene a doplnení niektorých zákonov v znení zákona č. 465/2005 Z. z. (tlač 844) dňa 27. januára 2009 a odporučil Národnej rade Slovenskej republiky návrh zákona schváliť so zmenami a doplnkami (uznesenie č. 551 z 27. januára 2009).

 **Výbor Národnej rady Slovenskej republiky pre vzdelanie, mládež, vedu a šport** prerokoval Vládny návrh zákona, ktorým sa mení a dopĺňa zákon č. 377/2004 Z. z. o ochrane nefajčiarov a o zmene a doplnení niektorých zákonov v znení zákona č. 465/2005 Z. z. (tlač 844) dňa 22. januára 2009 a odporučil Národnej rade Slovenskej republiky návrh zákona schváliť so zmenami a doplnkami (uznesenie č. 138 z 22. januára 2009).

 **Výbor Národnej rady Slovenskej republiky pre hospodársku politiku** prerokoval Vládny návrh zákona, ktorým sa mení a dopĺňa zákon č. 377/2004 Z. z. o ochrane nefajčiarov a o zmene a doplnení niektorých zákonov v znení zákona č. 465/2005 Z. z. (tlač 844) dňa 20. januára 2009 a odporučil Národnej rade Slovenskej republiky návrh zákona schváliť so zmenami a doplnkami (uznesenie č. 457 z 20. januára 2009).

 **Výbor Národnej rady Slovenskej republiky** **pre zdravotníctvo** prerokoval Vládny návrh zákona, ktorým sa mení a dopĺňa zákon č. 377/2004 Z. z. o ochrane nefajčiarov a o zmene a doplnení niektorých zákonov v znení zákona č. 465/2005 Z. z. (tlač 844) dňa 26. januára 2009 a odporučil Národnej rade Slovenskej republiky návrh zákona schváliť s pozmeňujúcimi a doplňujúcimi návrhmi (uznesenie č. 137 z 26. januára 2009).

**IV.**

 Z uznesení výborov uvedených pod bodom III. tejto správy vyplývajú tieto pozmeňujúce a doplňujúce návrhy:

1. V názve zákona sa slová „zákona č. 465/2005 Z. z.“ nahrádzajú slovami „neskorších predpisov“.

Legislatívno-technická úprava.

 **Ústavnoprávny výbor NR SR**

**Výbor NR SR pre vzdelanie, mládež, vedu a šport**

**Výbor NR SR pre hospodársku politiku**

 **Výbor NR SR pre zdravotníctvo**

**2.** V čl. I, 2. bode v § 2 ods. 4 písm. h) sa za slovo „akékoľvek“ vkladá slovo „jednotkové“.

 Ide o formulačnú úpravu návrhu zákona s cieľom zosúladenia pojmu a povinností, vzťahujúcich sa na spotrebiteľské balenie uvedené v texte zákona.

 **Výbor NR SR pre zdravotníctvo**

1. V čl. I, 2. bode v § 2 ods. 4  písm. i) sa slovo „alebo“ nahrádza spojkou „a“ .

Upravuje sa definícia „zariadenia spoločného stravovania“ tak, aby takýmto zariadením bolo len zariadenie, ktoré súčasne poskytuje služby spojené s výrobou, prípravou a podávaním pokrmov a nápojov, a nebolo ním zariadenie, v ktorom sa podávajú len nápoje (v nadväznosti na povinnosť vykonania stavebných úprav).

  **Výbor NR SR pre hospodársku politiku**

**4.** V čl. I,  2. bode v § 2 ods. 4, písm. i) znie:

 „i) zariadenie spoločného stravovania je zariadenie, ktoré poskytuje služby spojené s výrobou, prípravou alebo podávaním pokrmov alebo nápojov.“

Upravuje sa jednoznačnosť a zrozumiteľnosť definície pojmu zariadenie spoločného stravovania.

**Výbor NR SR pre zdravotníctvo**

**5.** V čl. I,  2. bode v § 2 ods. 4, písm. j) znie:

 „j) predajňa je vymedzený, uzavretý priestor, stály architektonický objekt určený na predaj tovaru spotrebiteľom.“.

Upravuje sa definícia predajne z dôvodu jednoznačnosti a zrozumiteľnosti definície pojmu predajňa.

 **Výbor NR SR pre zdravotníctvo**

**6.** V čl. I, sa za 2. bod vkladá nový 3. bod, ktorý znie:

 „3.§ 3 vrátane nadpisu znie:

„§ 3

Poskytovanie informácií o tabakových výrobkoch

1. Výrobca, dovozca alebo distribútor tabakových výrobkov každoročne predkladajú Ministerstvu zdravotníctva Slovenskej republiky (ďalej len „ministerstvo“) zoznam všetkých zložiek a ich množstiev použitých pri výrobe tabakových výrobkov určených na predaj v Slovenskej republike a to podľa jednotlivých obchodných značiek a druhu tabakového výrobku**.**
2. Zoznam zložiek podľa odseku 1 musí obsahovať aj dôvod použitia jednotlivých zložiek použitých pri výrobe tabakových výrobkov s uvedením ich funkcie a ich kategórie a toxikologické údaje zložiek v spálenej forme alebo v nespálenej forme, súvisiace najmä s ich účinkami na zdravie a nazávislosť, ktoré má výrobca alebo dovozca tabakových výrobkov k dispozícii.
3. Ministerstvo na účel informovania spotrebiteľov zabezpečí uverejnenie informácií poskytnutých podľa odsekov 1 a 2 v miestnej tlači alebo prostredníctvom internetu okrem tých informácií, ktoré sú obchodným tajomstvom 1a*)* výrobcu alebo dovozcu tabakových výrobkov.
4. Ministerstvo oznamuje Európskej komisii všetky údaje a informácie vyplývajúce z právneho aktu Európskych spoločenstiev a Európskej únie.”

 Poznámka pod čiarou k odkazu 1a znie:

„1a) napríklad §18 a 19 zákona č. 513/1991 Zb. Obchodný zákonník v znení neskorších predpisov.“ .

 Doterajšie body článku I návrhu zákona sa primerane prečíslujú.

 Ide o úpravu návrhu zákona, s cieľom zosúladiť jeho znenie so Smernicou 2001/37 EC, umožňujúce uplatňovať následne harmonizované požiadavky na predkladanie požadovaných informácií o tabakových výrobkov v rámci EU.

 **Výbor NR SR pre zdravotníctvo**

1. V čl. I, sa za 4. bod vkladá nový 5. bod , ktorý znie:

 „5.V § 6 ods. 1 písm. a) sa vypúšťajú slová „ alebo stojan“ a za slová „samostatný priestor“ sa vkladajú slová „umiestnený mimo pokladne pri východe z predajného priestoru,“.“.

Ďalšie body návrhu zákona sa primerane prečíslujú.

Súčasné znenie zákona dovoľuje predaj tabakových výrobkov aj v predajniach potravín, ak majú vyčlenený v predajni samostatný stojan s tabakovými výrobkami. Prax dokazuje, že stojan je zvyčajne umiestnený pri pokladni, kde sa účtuje celý nákup v predajni. Popri stojane s tabakovými výrobkami pri pokladni  ako posledného účtujúceho miesta v predajni, tak prejdú všetci kupujúci, ktorí uskutočňujú nákup v predajni. Je to popri vstupe ďalší z najfrekventovanejších priestorov v predajni. Dochádza tak k veľmi výhodnému propagovaniu tabakových výrobkov, ktoré nie je v súlade s celkovou koncepciou, ktorej cieľom je zákaz propagovania tabakových výrobkov na verejnosti prostredníctvom uvádzania emblémov, ochranných známok alebo názvov tabakového výrobku na verejnosti. Takéto navrhované znenie zákona by vo väčšej miere korešpondovalo s odporúčaním Národného programu kontroly tabaku schváleného vládou uznesením č. 398 z 2. 5. 2007 a bolo by v súlade so stratégiou znižovania dopytu a znižovania ponuky tabakových výrobkov.

Zároveň by prispelo aj zníženiu propagácie tabakových výrobkov pred verejnosťou v najnavštevovanejších predajniach, v predajniach potravín.

**Výbor NR SR pre vzdelanie, mládež, vedu a šport**

**8.** V čl. I, 8. bode v § 7 ods. 1, písm. a) sa pred slová „v dráhových vozidlách“ vkladajú slová „na verejných letiskách 2a)“.

Poznámka pod čiarou k odkazu 2a) znie:

„2a) § 2 písm. j) zákona č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení neskorších predpisov.“.

 Rozširuje sa zákaz fajčenia aj na verejné letiská.

 **Výbor NR SR pre zdravotníctvo**

1. V čl. I, 8. bode v § 7 ods. 1, písm. a) sa za slovom „nástupištiach“ slovo „vo“ nahrádza slovom „do“.

Spresnenie vymedzenia zákazu fajčenia na otvorených nástupištiach.

 **Výbor NR SR pre zdravotníctvo**

1. V čl. I,  9. bode v § 7 ods. 1, písm. g) sa slovo „prevádzkarní“ nahrádza slovom „predajní“.

Nové znenie ustanovenia sa navrhuje v súvislosti s úpravou definície „predajňa“.

 **Výbor NR SR pre zdravotníctvo**

1. V čl. I,  9.. bod v § 7 ods. 1 písmeno h) znie:

„h) v zariadeniach spoločného stravovania,“.

Negatívne dopady fajčenia na zdravie aktívnych aj pasívnych fajčiarov sú všeobecne známe. Dokazujú ich všetky výskumy, ktoré boli v tejto oblasti uskutočnené. Pôvodný návrh ministerstva zdravotníctva – stavebne oddeľovať plochy stravovacích zariadení – tento stav nielenže nerieši, ale ho zhoršuje a komplikuje.

V častiach pre fajčiarov bude cigaretový dym dvojnásobne zhustený, čo zhorší situáciu nielen obsluhujúceho personálu, ale aj nefajčiarom, ktorí sa tradične prispôsobujú fajčiarom.

Zákon by v pôvodnej podobe skomplikoval situáciu aj majiteľom malých kaviarní a reštaurácií, ktoré sa stavebne oddeliť nedajú a budú tak znevýhodnené oproti väčším. K absolútnemu zákazu fajčenia v stravovacích zariadeniach navyše pristupuje stále väčšie množstvo krajín Európskej únie, Európska komisia prezentovala zámer pripraviť smernicu v rovnakom duchu, takže Slovensko bude musieť v dohľadnom čase k úplnému zákazu pristúpiť tak či tak. Prijatie zákona v navrhovanom znení by teda vyvolalo iba zbytočné náklady.

**Výbor NR SR pre vzdelanie, mládež, vedu a šport**

1. V čl. I, 14. bode poznámka pod čiarou k odkazu 3a) znie:

 „3a) Príloha č. 2 nariadenia vlády Slovenskej republiky č. 387/2006 Z. z. o požiadavkách na zaistenie bezpečnostného a zdravotného označenia pri práci.“.

 Upresňuje sa odkaz v súvislosti s používaním piktogramu pri zákaze fajčenia, ktorý je všeobecne používaný z dôvodu zrozumiteľnosti, pričom zámerom je používať jednotné označenie čo sa týka aj rozmerov.

 **Výbor NR SR pre zdravotníctvo**

**13.** V čl. I, 16. bod sa v § 9 ods. 1 písm. c) slová „orgány verejného zdravotníctva,“ nahrádzajú slovami „orgány štátnej správy na úseku verejného zdravotníctva (ďalej len „orgány verejného zdravotníctva“)“.

Legislatívno-technická úprava; zosúladenie terminológie s § 1 písm. g) zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov.

 **Ústavnoprávny výbor NR SR**

**Výbor NR SR pre vzdelanie, mládež, vedu a šport**

**Výbor NR SR pre hospodársku politiku**

 **Výbor NR SR pre zdravotníctvo**

1. V čl. I, 21. bode v § 10 ods. 6 sa vypúšťajú slová „§ 6 ods. 2a“.

Odstraňuje sa duplicita v ukladaní sankcií.

**Výbor NR SR pre zdravotníctvo**

**15.** V čl. I, 21. bode sa veta „Doterajšie odseky 7 až 10 sa označujú ako odseky 8 až 10.“ nahrádza vetou „Doterajšie odseky 6 až 9 sa označujú ako odseky 8 až 11.“.

Legislatívno-technická úprava chybného číslovania.

 **Ústavnoprávny výbor NR SR**

**Výbor NR SR pre vzdelanie, mládež, vedu a šport**

**Výbor NR SR pre hospodársku politiku**

**Výbor NR SR pre zdravotníctvo**

1. V čl. I, 22. bode sa slová „V § 10 ods. 9“ nahrádzajú slovami „V § 10 ods. 10“.

Legislatívno-technická úprava chybného číslovania.

 **Ústavnoprávny výbor NR SR**

**Výbor NR SR pre vzdelanie, mládež, vedu a šport**

**Výbor NR SR pre hospodársku politiku**

**Výbor NR SR pre zdravotníctvo**

1. V čl. I, za 24. bod sa vkladá nový 25. bod, ktorý znie:

 „25. V § 11 ods. 2 sa slová „písm. a) a b)“ nahrádzajú slovami „písm. a), b) a d)“.

Ďalšie body sa primerane prečíslujú.

Navrhuje sa, aby za priestupky podľa § 7 písm. j) t.j. v priestoroch, v ktorých sú mladiství vo väzbe alebo v ktorých vykonávajú trest odňatia slobody bolo možné uložiť sankciu do 331 eura.

 **Výbor NR SR pre zdravotníctvo**

1. Za čl. I sa vkladá nový čl. II, ktorý znie:

„Čl. II

 Predseda Národnej rady Slovenskej republiky sa splnomocňuje, aby v Zbierke zákonov Slovenskej republiky vyhlásil úplné znenie zákona č. 377/2004 Z. z. o ochrane nefajčiarov a o zmene a doplnení niektorých zákonov, ako vyplýva zo zmien a doplnení vykonaných zákonom č. 465/2005 Z. z., zákonom č. 378/2008 Z. z., zákonom č. 461/2008 Z. z. a týmto zákonom.“.

Doterajší čl. II sa označuje ako čl. III.

Vzhľadom na počet a rozsiahlosť jednotlivých noviel zákona sa navrhuje z dôvodu lepšej prehľadnosti vydať úplne znenie zákona.

 **Ústavnoprávny výbor NR SR**

 **Výbor NR SR pre vzdelanie, mládež, vedu a šport**

**Výbor NR SR pre hospodársku politiku**

 **Výbor NR SR pre zdravotníctvo**

1. V čl. II sa slová „1. marca“ nahrádzajú slovami „1. apríla“.

Zmena účinnosti sa navrhuje z dôvodu trvania legislatívneho procesu a zabezpečenia aspoň minimálnej legisvakačnej lehoty. Z tohto dôvodu je potrebné zmeniť účinnosť zákona tak, aby boli dodržané požiadavky a lehoty stanovené Ústavou Slovenskej republiky [čl. 87 ods. 2 až 4 a čl. 102 ods. 1 písm. o)].

 **Ústavnoprávny výbor NR SR**

**Výbor NR SR pre vzdelanie, mládež, vedu a šport**

 **Výbor NR SR pre zdravotníctvo**

1. V článku II sa slová „1. marca“ nahrádzajú slovami „1. apríla“ a na konci sa pripájajú tieto slová: „okrem čl. I, 9. bodu, § 7 ods. 1 písmena h), ktorý nadobúda účinnosť 1. septembra 2009“.

Zmena účinnosti zákona sa navrhuje z dôvodu trvania legislatívneho procesu. Zároveň sa navrhuje, aby ustanovenie § 7 ods. 1 písmená h) nadobudlo účinnosť až 1. septembra 2009, z dôvodu poskytnutia potrebného obdobia na realizáciu podmienky stavebne oddeleného priestoru v zmysle tohto ustanovenia.

  **Výbor NR SR pre hospodársku politiku**

**V.**

 Gestorský výbor nerokoval o spoločnej správe výborov k Vládnemu návrhu zákona, ktorým sa mení a dopĺňa zákon č. 377/2004 Z. z. o ochrane nefajčiarov a o zmene a doplnení niektorých zákonov v znení zákona č. 465/2005 Z. z. (tlač 844), lebo v zmysle § 52 ods. 2 zákona č. 350/1996 Z. z. o rokovacom poriadku nebol uznášaniaschopný.

 Uznesením výboru č. 132 z 19. novembra 2008 som bol v súlade s § 80 zákona č. 350/1996 Z. z. o rokovacom poriadku Národnej rady Slovenskej republiky určený za spoločného spravodajcu.

Ako spoločný spravodajca podávam informáciu o výsledku rokovania výborov a navrhujem takýto postup pri hlasovaní o jednotlivých bodoch.

Bratislava, 3. februára 2009

**Viliam N o v o t n ý**

predseda

Výboru Národnej rady Slovenskej republiky

pre zdravotníctvo